text: Els esports. Article - Arxiu Històric Fotogràfic. Escola de Fotografia. IEFC.
  Documentació > Arxiu Històric Fotogràfic > Galeries Fotogràfiques > Els esports > Article
  Els inicis de l'esport i de la premsa esportiva a Catalunya
  Text : Gabriel Pernau
  El Ciclista, núm.1, 16 de juliol, 1891
  Font: Arxiu Històric de la Ciutat
  Els esports moderns i la premsa esportiva van néixer pràcticament alhora, al tombant del segle XIX al XX. Els pioners del ciclisme, la gimnàstica o de les curses atlètiques van importar de França o d'Anglaterra unes pràctiques que els seus coetanis titllaven d'excèntriques però que a ells els servien per mantenir-se en forma i divertir-se. Els esportistes, o sportmen, com també se'ls anomenava, es van convertir en veritables apòstols de les bondats de l'esport.
  Els mitjans de comunicació es van convertir en els instruments de propaganda ideals per atreure a la resta de la població cap a la seva causa. Van sorgir les primeres publicacions especialitzades, que en un principi van estar sobretot centrades en el ciclisme i els esports del motor. A Catalunya, la primera revista esportiva va ser El Ciclista (1891), que també informava sobre tot el que tenia relació amb els principals esports del moment, que no eren altres que el rem, la vela, la gimnàstica o el frontó. En un principi els lectors eren els mateixos practicants, que sovint actuaven també de jutges i àrbitres en les competicions que ells mateixos organitzaven.
  Los Deportes Sup.20 maig 1909
  Font: Biblioteca Digital de Catalunya
  L'any 1897 apareix Los Deportes, una revista que des del seu primer número incorporarà la fotografia com un element cabdal per atreure l'atenció dels lectors i que fins l'any 1910 reflectirà, en algunes èpoques de forma brillant, la radical popularització que experimentarà el fet esportiu.
  Les pàgines de Los Deportes, que es publicarà fins al 1910, seran testimoni de la irrupció i del poder captivador del futbol, de regates de vela i rem al port de Barcelona, del naixement i mort dels primers clubs, de les sortides per descobrir el país que feien els aficionats a la bicicleta, de les primeres aliniacions del Barça i de l'Espanyol, d'enlairament de globus aerostàtics, de partits d'hoquei sobre patins, de la construcció dels primers velòdroms o de l'activitat dels gimnasos.
  La fotografia, de competicions o d'esportistes, es convertirà en un dels elements protagonistes de Los Deportes. En un principi es tractarà d'imatges estàtiques i sovint realitzades en estudi, però a partir del 1906, quan la tècnica millori, cobraran dinamisme amb l'objectiu de transmetre la velocitat, la plasticitat o l'emoció que l'esport implica.
  El buit deixat per la desaparició de Los Deportes serà cobert per Stadium, una altra publicació d'edició luxosa que durant dues dècades (1911-1930) es convertirà en l'altaveu il·lustrat d'un dels fenòmens socials més novedosos i amb major capacitat de mobilització popular del segle XX. L'activitat recreativa per al gaudi propi deixarà pas a l'espectacle capaç de captivar a les masses de totes les edats, sexe i condició. A les competicions ja no només hi assistiran els propis esportistes i els seus acompanyants: la gent se sentirà identificada amb un equip concret o amb un esportista. Apareix el públic, i darrera seu el negoci, els patrocinadors, la professionalitat, els grans equipaments esportius...
  Sobretot a partir del 1920, proliferaran els diaris i revistes esportius, la premsa general incorporarà una secció per informar puntualment dels últims resultats aconseguits pels ídols del moment i s'iniciaran les transmissions radiofòniques. El públic vol conèixer els resultats de les últimes competicions celebrades, però també els vol veure en acció. Aquesta demanda d'informació obrirà un camp de joc formidable a professionals de la fotografia com Co de Triola, Claret, Sagarra, Sans de Gabilondo, Domínguez o Merletti.
  Gabriel Pernau és periodista i autor del llibre "Sportman. Les millors imatges dels pioners de l'esport català", editat per La Magrana, l'any 2008.
  Ha escrit també diversos llibres relacionats amb els viatges, la bicicleta i la història de l'esport ("Catalunya a pinyó fix", "A la Xina amb bicicleta", "Tot Cuba amb bicicleta", "Per terres d'Al·là", "Barcelona amb bicicleta", "Locos por el Tour" (co-autor).